***A Peneira*** foi unha publicación periódica quincenal en galego editada en Ponteareas desde o ano 1984 até comezos de 2011, a cargo de Edicións A Peneira. Conxuntamente co xornal repartíase o suplemento cultural *Kalaikia*. Dende 2016, está presente nunha edición dixital e troca o nome a *Novas do Eixo Atlántico.*

Traxectoria
-----------

Cabeceira do 1.º número.
O primeiro número foi editado en marzo do 1984 baixo a iniciativa do director Guillermo Rodríguez Fernández. Os principios que rexían a súa liña editorial son a independencia de grupos políticos e económicos, a total transparencia informativa e a defensa da personalidade de Galicia, da súa lingua, da súa cultura e da súa entidade nacional económica e política. O seu lema é "informar formando". É un dos xornais históricos escritos en lingua galega. Nunha primeira etapa as noticias estaban centradas na zona sur da Provincia de Pontevedra pero co tempo ampliouse a súa zona xeográfica abranguendo o Salnés, o Morrazo e con apartados especiais dedicados ás comarcas galegas.

Dende os seus inicios quixo servir como método de comunicación entre Galicia e Portugal na súa sección "Alem Minho".

A súa periodicidade foi mensual ata a década dos 90 en que se convertería en quincenal.

Por volta do 2004, coa entrada de Antón Fernández Escudero na redacción,  modificouse o seu carácter informativo. Así naceron distintas cabeceiras comarcais: en decembro apareceu a *Peneira do Condado Paradanta* e, tamén, *a do Baixo Miño* que posteriormente se transformou nun suplemento do xornal, xunto coas comarcas do Val Miñor e Vigo, de periodicidade mensual.  En xuño, xorde *A Peneira da Louriña*. Este feito permite orientar o xornal cara a unha información nacional, tomando Compostela como eixe e recollendo información local nas cabeceiras de saída mensual. 

Na altura do 2006 o xornal mereceu o Premio da Crítica de Galicia na modalidade de Iniciativas Culturais.

A distribución no ano 2007 era duns 10.000 exemplares repartidos polas catro provincias con maior presenza na de Pontevedra.

En xaneiro de 2011 o xornal pechou a súa versión en papel na etapa negra do xornalismo galego onde se sucederon as desaparición de proxectos históricos de comunicación en galego como Vieiros, A Nosa Terra e Galicia Hoxe, xunto con outros de difusión máis reducida entre os que se atopou A Peneira e GZ Nación.

A Nova Peneira.
En 2012, o proxecto segue a súa actividade exclusivamente en formato electrónico baixo o nome de *A Peneira Dixital*. Logo de 2016 pasa a chamarse *Novas do Eixo Atlántico.*

Organigrama
-----------

* Director: Guillermo Rodríguez
* Redactor Xefe: Antón Fernández
* Redacción: Ramón Couñago, María Díaz, Manrique Fernández, Diego Giráldez, Amparo Rodríguez.

Notas
-----

1. 1 2 3  Baquero (2007), p. 333
2. ↑  Carbajo, Primitivo (11-12-2009). "'A Peneira' cumpre 25 anos como emblema da prensa comarcal". *elpais.com*. Consultado o 15-12-2018.
3. ↑  Barreiro & Pérez, p. 4
4. ↑  "A nova peneira dixital". *Arquivado en Wayback-Machine*. Archived from the original on 22-04-2016. Consultado o 15-12-2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***A Peneira Modificar a ligazón no Wikidata*** |

### Bibliografía

* Baquero Rotea, Fco. Javier (1999). *Datos históricos del ayer y hoy de Mos. (1546-1999)*. ISBN 84-605-9128-X.
* Barreiro, Manuel M.; Pérez Pena, Marcos. "Informe. A crise dos medios en galego" (PDF). *xornalistas.gal*. Consultado o 15-12-2018.

### Ligazóns externas

* A Peneira dixital
* Sitio web de Novas do Eixo Atlántico